Document ID: 32007D0467

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Ιουνίου 2007
για τη σύσταση της ομάδας εμπειρογνωμόνων για τη ραδιοσυχνική αναγνώριση
(2007/467/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1)
Με το άρθρο 153 της συνθήκης ανατίθεται στην Ευρωπαϊκή Κοινότητα το καθήκον διασφάλισης ενός υψηλού επιπέδου προστασίας των καταναλωτών με την προώθηση του δικαιώματός τους για ενημέρωση και μεταξύ τους οργάνωση για την υπεράσπιση των συμφερόντων τους. Το άρθρο 163 προβλέπει ότι η Κοινότητα ενθαρρύνει την βιομηχανία προκειμένου να καταστεί ανταγωνιστικότερη σε διεθνές επίπεδο και παροτρύνει τις επιχειρήσεις να εκμεταλλευτούν πλήρως τις δυνατότητες της εσωτερικής αγοράς μεταξύ άλλων μέσω του καθορισμού κοινών προτύπων. Το άρθρο 157 προβλέπει ότι η Κοινότητα και τα κράτη μέλη προάγουν ένα ευνοϊκό περιβάλλον για την ανάληψη πρωτοβουλιών και προωθούν την καλύτερη αξιοποίηση του επιχειρηματικού δυναμικού των πολιτικών.
(2)
Η ανακοίνωση της Επιτροπής με τίτλο «Ραδιοσυχνική αναγνώριση (RFID) στην Ευρώπη: βήματα προς την κατεύθυνση χάραξης πλαισίου πολιτικής» (1) (εφεξής «η ανακοίνωση») εξήγγειλε τη δημουργία ομάδας εμπειρογνωμόνων για την RFID (εφεξής «RFID»), η οποία θα επιτρέψει τον διάλογο μεταξύ των άμεσα ενδιαφερομένων για την πλήρη κατανόηση των προβληματισμών που εκφράστηκαν στην ανακοίνωση και την παροχή συμβουλών για τη δράση η οποία πρέπει να αναληφθεί εν προκειμένω.
(3)
Ως εκ τούτου είναι αναγκαίο να συσταθεί μια ομάδα εμπειρογνωμόνων στον τομέα της RFID και να προσδιορισθούν τα καθήκοντα και η δομή της.
(4)
Η ομάδα πρέπει να συνδράμει στην ανάπτυξη του διαλόγου μεταξύ οργανώσεων των καταναλωτών, φορέων της αγοράς, και εθνικών και ευρωπαϊκών αρχών, συμπεριλαμβανομένων των αρχών προστασίας δεδομένων.
(5)
Τα προσωπικά δεδομένα που αφορούν τα μέλη της ομάδας πρέπει να αποτελούν αντικείμενο επεξεργασίας σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2).
(6)
Κρίνεται σκόπιμο να προσδιοριστεί η διάρκεια εφαρμογής της παρούσας απόφασης. Η Επιτροπή θα εξετάσει εν ευθέτω χρόνω τη σκοπιμότητα παράτασης,
ΑΠΟΦΑΣΙΖΕΙ:
Άρθρο 1
Η ομάδα εμπειρογνωμόνων για τη ραδιοσυχνική αναγνώριση
Συστήνεται «Ομάδα εμπειρογνωμόνων για τη ραδιοσυχνική αναγνώριση», εφεξής καλούμενη «ομάδα», με έναρξη ισχύος από 1.7.2007.
Άρθρο 2
Καθήκοντα
Τα καθήκοντα της ομάδας είναι τα εξής:
α)
Παροχή συμβουλών στην Επιτροπή επί του περιεχομένου σύστασης η οποία θα θεσπίζει τις αρχές τις οποίες πρέπει να εφαρμόζουν οι δημόσιες αρχές και οι άλλοι άμεσα ενδιαφερόμενοι όσον αφορά τη χρήση της RFID, και επί του περιεχομένου άλλων πρωτοβουλιών της Επιτροπής σχετικά με τον εν λόγω τομέα·
β)
Κατάρτιση κατευθυντήριων γραμμών για τον τρόπο με τον οποίο πρέπει να λειτουργούν οι εφαρμογές RFID, λαμβάνοντας υπόψη τις απόψεις των άμεσα ενδιαφερόμενων και θέματα που αφορούν τους μακροχρόνιους χρήστες καθώς και τις οικονομικές και κοινωνικές πτυχές των τεχνολογιών RFID·
γ)
Στήριξη των προσπαθειών της Επιτροπής για προώθηση εκστρατειών ευαισθητοποίησης σε επίπεδο κρατών μελών και πολιτών, σχετικά με τις δυνατότητες και τις προκλήσεις της RFID.
δ)
Παροχή αντικειμενικών πληροφοριών και διευκόλυνση της ανταλλαγής εμπειριών και ορθών πρακτικών σχετικά με τις δυνατότητες και τις προκλήσεις της τεχνολογίας RFID, συμπεριλαμβανομένων των εφαρμογών για την οικονομία και την κοινωνία της Ευρώπης· παροχή αντικειμενικών πληροφοριών σχετικά με το κοινοτικό και τα εθνικά ρυθμιστικά πλαίσια όσον αφορά την προστασία των δεδομένων και της ιδιωτικής ζωής, και με άλλους πολιτικούς προβληματισμούς.
Άρθρο 3
Διαβούλευση
Η Επιτροπή δύναται να διαβουλεύεται με την ομάδα επί οιουδήποτε θέματος αφορά την υλοποίηση στην Ευρώπη μιας ασφαλούς, ακίνδυνης, «φιλικής» προς την προστασία της ιδιωτικής ζωής και αποτελεσματικής προσέγγισης της RFID.
Άρθρο 4
Σύνθεση - Διορισμός μελών
1. Η ομάδα απαρτίζεται από έως και 35 μέλη.
2. Ο Γενικός Διευθυντής της ΓΔ «Κοινωνία της πληροφορίας και Μέσα επικοινωνίας» ή ο εκπρόσωπός του διορίζει τα μέλη και τους παρατηρητές της ομάδας επιλέγοντάς τους μεταξύ ειδικών με γνώσεις στους τομείς που αναφέρονται στα άρθρα 2 και 3 παράγραφος 1, και κατόπιν πρότασης των οργανώσεων που κλήθηκαν να συστήσουν εμπειρογνώμονες. Διορίζονται ισάριθμοι αναπληρωματικοί των μελών της ομάδας, με τους ίδιους όρους που ισχύουν για τα μέλη της ομάδας. Ένα αναπληρωματικό μέλος αντικαθιστά αυτομάτως ένα μέλος σε περίπτωση απουσίας ή κωλύματος.
3. Τα μέλη διορίζονται προκειμένου να διασφαλιστεί η ισόρροπη εκπροσώπηση των διαφόρων άμεσα ενδιαφερομένων και, ειδικότερα, συμπεριλαμβάνονται εκπρόσωποι από τους ακόλουθους τομείς:
α)
Κοινωνία των πολιτών:
i)
κοινότητες τελικών χρηστών που υπόκεινται σε συστήματα RFID (πολίτες, καταναλωτές, ασθενείς, εργαζόμενοι)·
ii)
οργανώσεις προστασίας της ιδιωτικής ζωής.
β)
Ενδιαφερόμενα μέρη:
i)
χρήστες από διάφορους τομείς εφαρμογής (παραδείγματος χάριν επιμελητικής, αυτοκίνησης, αεροδιαστημικής, υγείας, λιανικής πώλησης, φαρμακευτικών προϊόντων)·
ii)
μέλη τα οποία συμμετέχουν ενεργά στη δημιουργία συστημάτων RFID (παραγωγοί πλινθίων RFID, σχεδιαστές και κατασκευαστές ενσωματωμένων αναγνωριστικών ετικετών και διατάξεων ανάγνωσης αναγνωριστικών ετικετών, ολοκληρωτές λογισμικού και συστημάτων, πάροχοι υπηρεσιών, πάροχοι λύσεων για την προστασία της ιδιωτικής ζωής και της ασφάλειας)·
iii)
οργανισμοί τυποποίησης.
4. Καλούνται να συμμετέχουν στις διαβουλεύσεις της ομάδας ως παρατηρητές οι ακόλουθες δημόσιες αρχές:
α)
Εκπρόσωποι των κρατών μελών που ασκούν την προεδρία της ΕΕ κατά τον χρόνο θητείας της ομάδας εμπειρογνωμόνων·
β)
Εκπρόσωποι των αρχών προστασίας δεδομένων.
5. Καλούνται να συμμετέχουν στις διαβουλεύσεις της ομάδας ως παρατηρητές οι ακόλουθοι εμπειρογνώμονες:
α)
Πανεπιστημιακοί ερευνητές και ειδικοί·
β)
Ειδικοί σε θέματα τεχνολογίας, ιδίως όσον αφορά τη νέα γενιά δικτυωμένης RFID («Internet of Things» (Το Διαδίκτυο των πραγμάτων))·
γ)
Νομικοί εμπειρογνώμονες που θα παρέχουν συμβουλές για την κείμενη νομοθεσία.
6. Τα μέλη της ομάδας διορίζονται για διετή θητεία με δυνατότητα ανανέωσης. Παραμένουν εν ενεργεία έως ότου αντικατασταθούν ή λήξει η θητεία τους.
7. Μέλη τα οποία δεν είναι πλέον σε θέση να συμβάλλουν αποτελεσματικά στις εργασίες της ομάδας, που έχουν υποβάλει την παραίτησή τους ή που δεν τηρούν τους όρους που προβλέπονται στην τρίτη, τέταρτη και πέμπτη παράγραφο του παρόντος άρθρου ή στο άρθρο 287 της συνθήκης είναι δυνατόν να αντικατασταθούν για το υπόλοιπο διάστημα της θητείας τους.
8. Τα ονόματα των οργανώσεων που αναφέρονται στην παράγραφο 2 του παρόντος άρθρου δημοσιεύονται στον ιστότοπο της ΓΔ «Κοινωνία της πληροφορίας και μέσα επικοινωνίας». Η συλλογή, επεξεργασία και δημοσίευση των ονομάτων των μελών πραγματοποιείται σύμφωνα με τις διατάξεις του κανονισμού (ΕΚ) αριθ. 45/2001.
Άρθρο 5
Λειτουργία
1. Η προεδρία της ομάδας ασκείται από εκπρόσωπο της Επιτροπής.
2. Κατόπιν συμφωνίας με την Επιτροπή είναι δυνατή η σύσταση υποομάδων για την εξέταση ειδικών θεμάτων βάσει αρμοδιοτήτων που καθορίζει η ομάδα. Οι υποομάδες αυτές διαλύονται με τη λήξη της θητείας τους.
3. Ο εκπρόσωπος της Επιτροπής μπορεί να ζητήσει από εμπειρογνώμονες ή παρατηρητές με ειδικές γνώσεις επί ενός θέματος της ημερήσιας διάταξης να συμμετάσχουν στις εργασίες της ομάδας ή μιας υποομάδας, εφόσον αυτό κρίνεται σκόπιμο ή /και αναγκαίο.
4. Απαγορεύεται η διάδοση πληροφοριών που αποκτώνται από τη συμμετοχή στις εργασίες της ομάδας ή μιας υποομάδας εφόσον, κατά τη γνώμη της Επιτροπής, οι εν λόγω πληροφορίες αφορούν θέματα εμπιστευτικού χαρακτήρα.
5. Η ομάδα και οι υποομάδες της συνεδριάζουν κατά κανόνα σε εγκαταστάσεις της Επιτροπής, σύμφωνα με τις διαδικασίες και το χρονοδιάγραμμα που αυτή έχει καθορίσει. Η Επιτροπή παρέχει γραμματειακή υποστήριξη. Στις συνεδριάσεις της ομάδας ή των υποομάδων δύνανται να συμμετάσχουν και άλλοι υπάλληλοι της Επιτροπής που ενδιαφέρονται να παρακολουθήσουν τις εργασίες.
6. Η ομάδα καταρτίζει τον εσωτερικό της κανονισμό με βάση τους πρότυπους διαδικαστικούς κανόνες τους οποίους θέσπισε η Επιτροπή.
7. Η Επιτροπή δύναται να δημοσιεύσει, στη γλώσσα του πρωτοτύπου του σχετικού εγγράφου, κάθε περίληψη, συμπέρασμα ή μερικό συμπέρασμα ή έγγραφο εργασίας της ομάδας.
Άρθρο 6
Έξοδα συνεδριάσεων
Η Επιτροπή επιστρέφει τα οδοιπορικά και, κατά περίπτωση, τα έξοδα διαμονής των μελών, των εμπειρογνωμόνων και των παρατηρητών τα οποία συνδέονται με τις δραστηριότητες της ομάδας, σύμφωνα με κανόνες της Επιτροπής για την αποζημίωση των εξωτερικών εμπειρογνωμόνων.
Τα μέλη δεν αμείβονται για τις υπηρεσίες που παρέχουν.
Οι δαπάνες των συνεδριάσεων επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής.
Άρθρο 7
Εφαρμογή
Η απόφαση εφαρμόζεται έως την 31η Μαρτίου 2009.
Βρυξέλλες, 28 Ιουνίου 2007.

Labels: 12
1
9